b"\n_START_ARTICLE_\nSant Andreu de Gurb\n_START_SECTION_\nDescripci\xc3\xb3\n_START_PARAGRAPH_\n\xc3\x89s la parr\xc3\xb2quia m\xc3\xa9s gran de les quatre que hi ha al terme municipal de Gurb. Est\xc3\xa0 situada al peu mateix del caracter\xc3\xadstic tur\xc3\xb3 del castell de Gurb, a 563 m d'altitud. Aquesta esgl\xc3\xa9sia apareix documentada l'any 942 i devia pert\xc3\xa0nyer primerament als senyors del castell, els vicaris comtals de la fam\xc3\xadlia dels Gurb-Queralt, per\xc3\xb2 des del seu inici exerc\xc3\xad com a parroquial._NEWLINE_Esgl\xc3\xa9sia molt reformada al llarg dels segles, pel que presenta unes formes molt heterog\xc3\xa8nies, cada una d'elles vinculada a un sistema constructiu i a una \xc3\xa8poca._NEWLINE_En general t\xc3\xa9 planta de creu llatina amb un absis semicircular a la cap\xc3\xa7alera i la fa\xc3\xa7ana adossada a una de les naus laterals, totalment neocl\xc3\xa0ssica._NEWLINE_Presenta una torre de defensa inserida als murs del campanar i l'esgl\xc3\xa9sia.\n_START_SECTION_\nHist\xc3\xb2ria\n_START_PARAGRAPH_\nL'edifici actual data del segle XII, aprofitant de l'anterior nom\xc3\xa9s el campanar prerom\xc3\xa0nic, molt probablement del segle X. L'exterior de l'absis est\xc3\xa0 molt ben conservat. Est\xc3\xa0 format de carreus de pedra sorrenca, ben tallats i disposats ordenadament en filades uniformes. Est\xc3\xa0 il\xc2\xb7luminat per una finestra amb un fris emmotllurat. La coberta de la nau es va refer posteriorment amb una volta apuntada i refor\xc3\xa7ada per uns t\xc3\xadmids arcs torals._NEWLINE_Durant els segles XVII i XVIII l'esgl\xc3\xa9sia sofr\xc3\xad importants modificacions: les obertures per les capelles laterals i la sagristia; tamb\xc3\xa9 la portada que es vest\xc3\xad amb pedra noble a l'estil neocl\xc3\xa0ssic. Tot l'interior fou decorat amb pilastres i cornises d'execuci\xc3\xb3 molt correcta i que confereixen a l'esgl\xc3\xa9sia un aspecte totalment unitari._NEWLINE_L'any 1993 es va retornar a l'absis, al seu lloc originari, els fragments que quedaven de l'altar barroc destru\xc3\xaft durant la guerra civil."